Intqal ħafna dwar il-baġit li tressaq kważi ġimagħtejn ilu. Il-poplu u l-maġġor parti tal-unjins u l-korpi kostitwiti laqgħu dan il-baġit u sejħulu bħala wieħed tajjeb, bħala baġit ta' kontinwazzjoni fuq is-snin preċedenti, baġit soċjali u wkoll baġit li ta importanza kbira u serja lill-ambjent u lill-isfida tat-tibdil fil-klima. L-Oppożizzjoni biss ħarġet b'wiċċha mqarras wara l-qari ta' dan il-baġit. Qalulna li hu xott, li hu riċiklat, li ma jindirizzax l-isfidi ekonomiċi u soċjali fit-tul u saħansitra qalulna li Gvern Laburista huwa ffortunat għax hawn ekonomija li sejra tajjeb bħalissa. Bħal dak li qallu l-ekonomija li sejra tajjeb giet mix-xejn. Anzi il-PN jibqgħu jinsistu fuq l-ipoteżi tal-fantaxjenza tagħhom li l-ekonomija qed tikber għax il-Gvern qed iġib ħafna nies minn barra. L-ewwel nett, il-barranin ma jġibhomx il-Gvern imma dawk li jħaddmu, li mhumiex isibu Maltin biżżejjed għad-domanda tax-xogħol li għandhom. Id-domanda tax-xogħol kibret għax in-negozjanti qed ikabbru n-negozji tagħhom u jimirħu f'oqsma ġodda ta' negozji u servizzi. U għaldaqstant, il-loġika hi li la jikber l-investiment, se jikber il-ħolqien tax-xogħol. F'Settembru li għadda l-Eurostat reġgħet poġġiet lil Malta bħala r-raba' l-aktar pajjiż bl-inqas rata ta' qgħad fost il-pajjiżi membri fl-UE. U dan huwa prova ċara li l-qgħad f'pajjiżna kważi spiċċa u b'ekonomija u ħolqien tax-xogħol dejjem jikbru, dawk li jħaddmu qegħdin jirrikorru għall-ħaddiema barranin. Il-ħaddiema barranin li aktar minn 70% ġejjin minn pajjizi tal-UE. Qed jiġu f'pajjiżna sabiex jaħdmu, għax hawn ix-xogħol. Li kieku m'hawnx xogħol ma jersqux 'l hawn. Għalhekk, it-teorija ta' Delia li l-ekonomija Maltija qed tikber bil-barranin hi teorija fażulla u tad-daħk. Gvern Laburista mhux se jieħu lezzjonijiet mingħand l-Oppożizzjoni. Dawn lanqas kienu kapaċi f'seba' snin jirranġaw ftit mid-diżastru finanzjarju li jinsabu fih bħala partit. Anzi bagħtuh lura aktar, bi djun kbar li jlaħħqu l-għaxriet tal-miljuni u qed jiddependu biss fuq il-maratoni li jagħmlu kull xahrejn u mill-ħniena tal-kredituri u l-banek. Pajjiżna tassew qed jesperjenza l-aqwa żmien meta kuljum fl-aħbarijiet nisimgħu aħbarijiet sbieħ bħal ngħidu aħna li Malta għandha s-sitt l-inqas rati ta' taxxi fost il-pajjiżi kollha Ewropej u li l-kontijiet tad-dawl għall-familji f'Malta huma r-raba' l-orħos fl-UE. Il-Eurostat tgħid ukoll li Malta qabżet il-medja Ewropea fl-użu tal-enerġija rinovabbli minn sorsi ta' sħana u kesħa. L-użu tal-enerġija rinovabbli fl-2004 kienet biss ta' 1% u fl-2010 kienet ta' 5.7%. Fil-fatt din issa tlaħħaq il-ftit aktar minn 20%. Malta għandha t-tielet l-aktar ekonomija effiċjenti fl-enerġija fl-UE wara d-Danimarka u l-Irlanda. Kemm huma ħelwin hux? Mur ġib fi żmienhom f'seba' snin kabbru l-ekonomija bid-doppju kif għamel Gvern Laburista kemm kienu jagħmlu storbju u jaħarqu trikki trakki. U dan it-tkabbir fl-ekonomija li qed jiġġenera surplus sena wara sena, li qered id-defiċit, li qed inaqqas il-piż tad-dejn, li qed joħloq aktar xogħol, min qed igawdih? Qed ingawdu aħna lkoll, il-poplu Malti u Għawdxi bit-tnaqqis fit-taxxi, biż-żidiet fil-pensjonijiet, b'għajnuna b'saħħitha lill-first time buyers, lill-ġenituri ġodda, lill-pazjenti b'aktar mediċini b'xejn u l-lista tal-out of stock sparixxiet. Qed igawdu l-persuni b'diżabbiltà severa li l-pensjoni tagħhom żdiedet daqs il-minimum wage, u aħna lkoll qed ingawdu minn proġett ta' infrastruttura u toroq li jlaħħaq is-€700 miljun. Imma xejn ma jsir b'kumbinazzjoni. Hekk kien jgħid Lawrence Gonzi. Fuq din kellu raġun. Dan il-ġid kollu maħluq u t-tqassim serju u ġust ta' dan il-ġid ma waqax mis-sema. Huwa frott il-viżjoni, it-tfassil u l-ħidma ta’ dan il-Gvern li qed ifassal lil pajjiżna mhux għall-mument biss imma sabiex uliedna jirtu pajjiż ekonomikament b’saħħtu biżżejjed biex ikomplu jibnu fuq is-sod. Huwa frott tal-għaqal u tal-bżulija tal-poplu Malti u Għawdxi li dejjem ra li jaħtaf l-opportunitajiet li jiġu quddiemu u jibqa’ jagħraf li sabiex dan il-ġid jibqa’ jitwettaq u jikber u sabiex dan il-ġid jibqa’ jitqassam b’mod ġust kif qed jitqassam, se jibqa’ jafda lill-Partit Laburista mmexxi minn Dr Joseph Muscat fit-tmun tal-pajjiż. Qatt ma rridu nieħdu dan il-ġid maħluq for granted. Ma nistgħux ninsew minn fejn tlaqna, b’pajjiż mifni bl-excessive deficit procedure u bl-UE tindaħlilna kif għandna nagħmlu l-baġit u tiddettalna minn fejn għandna naqtgħu u ma nagħtux lil poplu. Malta nbidlet mil-lejl għan-nhar f’seba’ snin biss u sirna fost l-aqwa fl-Ewropa mingħajr ma ttieħdet imqar miżura waħda ta’ awsterità. U biex dan kollu jibqa’ jseħħ, Gvern Laburista biss jiggarantih. Ħaddieħor għandu storja anki interna li kapaċi biss iħott, li lanqas biss kapaċi jżommu unjoni bejniethom, li biex jagħmlu proġett iridu jiddejnu. Kif tista’ qatt tafdahom?!